ఐదు లక్షల కోట్ల ఆర్థిక వ్యవస్థగా భారత్‌
- 2030 నాటికి 8-9 శాతం వృద్ధి సాధించాలి
- రైతు ఆదాయం రెట్టింపు చేసేలా వ్యహం
- దేశంలో కొత్త వ్యవసాయ చట్టం తీసుకురావాలి:దేశ ఆర్థిక వ్యూహ విధాన పత్రంలో నిటి ఆయోగ్‌
న్యూఢిల్లీ: భారత ఆర్థిక వ్యవస్థకు సరికొత్త వృద్ధిపథాన్ని నిర్దేశిస్తూ నిటి ఆయోగ్‌ 'స్ట్రాటజీ ఫర్‌ న్యూ ఇండియా ఎట్‌ 75' విధాన పత్రాన్ని ఆవిష్కరించింది. 2030 నాటికి భారత్‌ 8-9 శాతం వృద్ధి రేటుతో అయిదు లక్షల కోట్ల ఆర్థిక వ్యవస్థగా మార్చాలన్న లక్ష్యంతో నిటి ఆయోగ్‌ ఈ వ్యూహ విధాన పత్రాన్ని రూపొందించింది. అందరికీ అవసరమైన సంపద సృష్టికి భారత్‌ 2022-23 నాటికి 9 శాతం వృద్ధిని సాధించడం అత్యావశ్యకమని నిటి ఆయోగ్‌ తెలిపింది. 2022 ఆగస్టు 15న భారత్‌ 75 స్వాతంత్ర దినోత్సవాన్ని జరపుకోనుంది.. ఈ నేపథ్యంలో భారత్‌ 75వ పడిలో పడేనాటికి మెరుగైన వృద్ధిని సాధించేందుకు ఎలాంటి వ్యూహాలను అవలంభించాలన్న వ్యూహంతో నిటీ ఆయోగ్‌ ఈ విధాన పత్రాన్ని రూపొందించడం విశేషం. మేటి వ్యూహాలతో కూడిన విధాన పత్రాన్ని రూపొందించుకొని ముందుకు పోవడం ఆర్థిక వ్యవస్థను ఒక గాడిలో పెడుతుందని ఆర్థిక మంత్రి అరుణ్‌ జైట్లీ అన్నారు. నిటి ఆయోగ్‌ రూపొందించిన ఈ వ్యూహ పత్రాన్ని ఆవిష్కరించిన ఆయన మాట్లాడుతూ మేటి విధానలతో ప్రజలను పేదరికం నుంచి బయటకు తీసుకువచ్చేందుకు, వారికి మెరుగైన జీవితాన్ని అందించేందుకు ఎంతగానో తోడ్పడుతుందని అన్నారు. నిటి ఆయోగ్‌ రూపొందించిన ఈ అభివృద్ధి వ్యూహంలో రైతు ఆదాయాన్ని రెట్టంపు చేయడం, మేక్‌ ఇన్‌ ఇండియాకు ఊతం ఇవ్వడం, సాంకేతిక పరిజ్ఞానాన్ని ద్విగినీకృతం చేయడం, టెక్నాలజీలో కొత్త ఆవిష్కరణలు, ఇన్నోవేషన్‌ ఎకోసిస్టమ్‌, ఆర్థిక టెక్నాలజీ, పర్యటక రంగాలను ప్రోత్సాహించడంపై దృష్టి సారించాలని నిటి ఆయోగ్‌ నివేదిక లక్ష్యంగా నిర్దేశించింది. 2018-23 మధ్య కాలంలో స్థిరంగా దేశ వృద్ధి రేటును పెంపొందించుకొంటూ ముందుకు పోవాలని.. దీని వల్ల క్షేత్రస్థాయిలో దేశ ఆర్థిక వ్యవస్థ విస్తృతిó 2.7 లక్షల కోట్ల నుంచి 2022-23 నాటికి నాలుగు లక్షల కోట్లకు చేరుకుంటుందని నిటి ఆయోగ్‌ అంచనా కట్టింది. సమ్మిళితంగా, సుస్థిరమైన వృద్ధిని సాధించే దిశగా దృష్టి పెట్టాలని నిటి ఆయోగ్‌ సూచించింది. రైతు ఆదాయాన్ని రెట్టింపు చేసేందుకు గాను ఈ-నేషనల్‌ అగ్రికల్చర్‌ మార్కెట్‌ మార్కెట్లను విస్తరించాలని, ప్రస్తుతం అమలులో ఉన్న వ్యవసాయ ఉత్పత్తి మార్కెటింగ్‌ కమిటీ (ఏపీఎంసీ) చట్టం స్థానంలో వ్యవసాయ ఉత్పత్తి, పశుసంపద మార్కెటింగ్‌ చట్టాన్ని తీసుకురావాలని నిటి ఆయోగ్‌ సూచింది.
మీ స్నేహితులకు రికమెండ్ చెయ్యండి